**Atbildes uz 23.08.2024. vebināra jautājumiem**

Eiropas Savienības kohēzijas politikas programmas 2021.–2027.gadam 2.2.3. specifiskā atbalsta mērķa “Uzlabot dabas aizsardzību un bioloģisko daudzveidību, “zaļo” infrastruktūru, it īpaši pilsētvidē, un samazināt piesārņojumu” **2.2.3.7. pasākumam**
**“Gaisa piesārņojošo vielu emisiju samazināšana pašvaldību siltumapgādē”**

**Izmantotie saīsinājumi:**

**CFLA** – Centrālā finanšu un līgumu aģentūra

**VARAM** – Viedās administrācijas un reģionālās attīstības ministrija

**FM** – Finanšu ministrija

**ERAF** – Eiropas Reģionālās attīstības fonds

**MK noteikumi Nr. 17** – Ministru kabineta 2021. gada 7. janvāra noteikumi Nr. 17 “Noteikumi par gaisa piesārņojuma ierobežošanu no sadedzināšanas iekārtām”

**MK noteikumi Nr. 91** – Ministru kabineta 2024. gada 6. februāra noteikumi Nr. 91”Eiropas Savienības kohēzijas politikas programmas 2021.-2027. gadam 2.2.3. specifiskā atbalsta mērķa “Uzlabot dabas aizsardzību un bioloģisko daudzveidību, “zaļo” infrastruktūru, it īpaši pilsētvidē, un samazināt piesārņojumu” 2.2.3.7. pasākuma “Gaisa piesārņojošo vielu emisiju samazināšana pašvaldību siltumapgādē” īstenošanas noteikumi”

**SAMP 2.2.3.7.** - 2.2.3. specifiskā atbalsta mērķa “Uzlabot dabas aizsardzību un bioloģisko daudzveidību, “zaļo” infrastruktūru, it īpaši pilsētvidē, un samazināt piesārņojumu” 2.2.3.7. pasākums “Gaisa piesārņojošo vielu emisiju samazināšana pašvaldību siltumapgādē”

|  |  |  |
| --- | --- | --- |
| **Nr.p.k.** | **Jautājumi** | **Atbildes** |
| 1. | Vai deleģēšanas līgums ir tieši tas pats, kas pilnvarošanas līgums? | Atbilstoši Eiropas Komisijas lēmumam Nr. 2012/C 8/02 jēdzieni “deleģēšana” un “pilnvarošana” ir nošķirami. Deleģēšanas līgums tiek noslēgts situācijās, kad citai personai tiek nodota pārvaldes uzdevuma veikšana, kas var ietvert pārvaldes lēmumu sagatavošanu vai pieņemšanu, savukārt pakalpojuma līgums jeb pilnvarošanas līgumu slēdz situācijās, kad tiek sniegts atbalsts jomām, darbībām, kas normālos apstākļos būtu nodrošināms no komercsektora puses, kuras sabiedriskā kārtā ir bijušas jāveic pašvaldībai, bet ņemot vērā tirgus nepilnības, ir iespēja nodot komersantiem. *Vēršam uzmanību, ka SAMP 2.2.3.7. kontekstā ir jābūt noslēgtam pakalpojumu līgumam par siltumapgādes sabiedrisko pakalpojumu sniegšanu, kas pilnībā atbilst MK noteikumu Nr. 91 15. punkta prasībām* |
| 2. | Vai ir plānots modelēt scenāriju par sabiedrisko pakalpojumu līgumu, kur redzams, kā reāli izpaužas projekta iesniegumā izvirzītie nosacījumi par pārkompensācijas kontroli? | Vēršam uzmanību, ka CFLA neiesaistās sabiedrisko pakalpojuma līguma satura veidošanā. No aģentūras puses tiek norādīts, kādai informācijai ir jābūt ietvertai līgumā, līdz ar to netiek plānota scenāriju modelēšana. Pārkompensācijas kontrole ir līguma devēja (pašvaldības) uzdevums, tas nekādā veidā netiek organizēts no CFLA puses. Procesu koordinē Komercdarbības atbalsta departaments Finanšu ministrijā. Vairāk info: [Skaidrojošie materiāli | Finanšu ministrija (fm.gov.lv)](https://www.fm.gov.lv/lv/skaidrojosie-materiali), |
| 3. | Ja CFLA zina, ka pārkompensācijas risks ir 0, vai sākotnēji ir ziņots VARAM un FM, ka siltumapgādes uzņēmumiem šis risks nepastāv un ir jāsvītro ārā no līgumā iekļaujamajiem nosacījumiem?  | Nē, nav ziņots, jo CFLA nav pieejama informācija par visiem kompensācijas maksājumiem, kas sniegti konkrētiem siltumapgādes uzņēmumiem konkrētajā pašvaldībā. Nosacījumi, kas tiek iekļauti sabiedrisko pakalpojumu līgumā izriet no FM vadlīnijām un Eiropas komisijas lēmumā Nr. 2012/21/ES ietvertajām prasībām. *Vēršam uzmanību, ka vērtējot projektu iesniegumus, CFLA ir jāskatās, vai pārkompensācijas kontrole tiek nodrošināta.* |
| 4. | Vai, iesniedzot projekta iesnieguma precizējumus, var nedaudz nobīdīties realizācijas grafiks - gan laika grafiks, gan izmaksu sadalījums pa gadiem? | Jā, ar precizējumiem var mainīties laika grafiks un izmaksu sadalījums pa gadiem, bet informācijai visās sadaļās un pielikumos rezultātā ir jābūt savstarpēji atbilstošai. |
| 5. | Ņemot vērā, ka projekta iesniedzējiem ir dažādas gatavības pakāpes, vai ir lietderīgi, pirms projekts nav īstenošanas fāzē, pieaicināt sertificētu ekspertu, kurš veiks aprēķinu par sasniedzamajām emisijām un to samazinājumu? | Vēršam uzmanību, ka uz projekta iesniegšanas brīdi nav nepieciešams Valsts vides dienesta apstiprināts emisiju limitu projekts atbilstoši MK noteikumu Nr. 17 prasībām. Tehnoloģiskajā aprakstā ir jābūt iekļautiem aprēķiniem par to, kādā veidā tiks sasniegts projekta iesniegumā norādītais sagaidāmais rezultāts par emisiju ietaupījumu, nav jāpiesaista sertificēts eksperts, tie var būt projekta iesniedzēju pašu veidoti aprēķini, kuri sagatavoti balstoties uz Ministru kabineta 2013. gada 2. aprīļa noteikumiem Nr. 182 “Noteikumi par stacionāru piesārņojuma avotu emisijas limita projektu izstrādi”. Vienlaikus vēršam uzmanību uz to, ka kvalitātes kritērija Nr. 4.5. aprēķinā tiek izmantots tehniskajā specifikācijā norādītais emisiju daļiņu samazinājums jeb faktiskie skaitļi, ko katrs projekta iesniedzējs plāno sasniegt projekta īstenošanas laikā. |
| 6. | Kad būs zināms, vai parādīsies finansējums tiem projektu iesniedzējiem, kuri tika noraidīti nepietiekama finansējuma dēļ? | CFLA varēs pieņemt lēmumu par to, vai atbrīvosies finansējums tiem projektu iesniegumiem, kuri tika noraidīti nepietiekama finansējuma dēļ, tikai pēc visu projektu iesniegumu precizējumu saņemšanas un veikto precizējumu izvērtēšanas. Ja kāds no projektu iesniedzējiem nebūs izpildījis izvirzītos nosacījumus, vai vērtēšanas gaitā būs samazinājies pieprasītais ERAF finansējums, pastāv iespēja, ka projektu rindojumā vietu secība var mainīties un noraidītajiem projektu iesniegumiem atbrīvosies finansējums. Vienlaikus VARAM ir sniegusi informāciju, ka papildus finansējums un projektu iesniegumu iesniegšanas kārta SAMP 2.2.3.7. šobrīd nav paredzēta. |
| 7. | Kurā vietā katlu mājā tiek mērīta emisijas robežvērtība - piesārņojuma samazinājums, vai piesārņojuma avotā, kas ir dūmenis, vai arī tas tiek mērīts tieši pirms multiciklona? | Projektu iesniegumos tiek vērtēts emisiju samazinājums, kāds tiks sasniegts uzstādot projekta ietvaros paredzēto iekārtu. Projekta iesniegumam jāsatur informācija par emisijām pirms projektā paredzētās iekārtas uzstādīšanas (dati pirms projekta) un emisiju samazinājums pēc projektā paredzētās iekārtas uzstādīšanas (dati pēc projekta). Starpība, kas veidojas starp sākotnējiem un beigu datiem veido faktisko emisiju ietaupījumu, kas tiks nodrošināts projekta realizācijas gadījumā. Teorētiskiem emisiju aprēķiniem mērījumi var būt veikti gan pirms multiciklona, gan pēc, attiecīgi aprēķinos iekļaujot/ izdalot multiciklona nodrošināto emisiju ietaupījumu, kā arī projekta ietvaros uzstādāmās iekārtas emisiju ietaupījumu. |